b"\n_START_ARTICLE_\nCoward of the County\n_START_PARAGRAPH_\n\xc2\xabCoward of the County\xc2\xbb er en amerikansk sang fra 1979 med melodi og tekst av Roger Bowling og Billy Edd Wheeler. Kenny Rogers spilte inn sangen. Den ble utgitt p\xc3\xa5 singlen United Artists Records UA-X1327-Y. Produsent var Larry Butler. Sangen var hentet fra albumet Kenny.\n_START_SECTION_\nHandling\n_START_PARAGRAPH_\n\xc2\xabCoward of the County\xc2\xbb er en historiefortellende sang som handler om en ung mann med navn Tommy. Da Tommy var ti \xc3\xa5r gammel d\xc3\xb8de hans far i fengsel. Tommy og hans onkel kommer for \xc3\xa5 se ham en siste gang. Tommys far ber s\xc3\xb8nnen om \xc3\xa5 love og helst ikke sl\xc3\xa5ss n\xc3\xa5r han blir provosert. \xc3\x85 vende det andre kinnet til blir ikke sett p\xc3\xa5 som en svakhet. Dette gir Tommy et rykte som \xc2\xabCoward of the County\xc2\xbb (\xc2\xabCountyets feiging\xc2\xbb)._NEWLINE_Tommy blir forelsket i ei jente med navn Becky. Hun elsker ham til tross for at han ikke vil sl\xc3\xa5ss. En dag, da Tommy er ute og arbeider, angriper de tre \xc2\xabGatlin Boys\xc2\xbb (\xc2\xabGatlinguttene\xc2\xbb) Becky. Da Tommy kommer hjem og p\xc3\xa5treffer Becky skadet tvinges han til \xc3\xa5 velge mellom \xc3\xa5 bryte l\xc3\xb8ftet til sin far eller \xc3\xa5 hevne forbrytelsen som har blitt beg\xc3\xa5tt mot hans livs kj\xc3\xa6rlighet. _NEWLINE_Under historiens klimaks begir Tommy seg til den lokale baren, hvor Gatlinguttene befinner seg. F\xc3\xb8rst ser det ut som om han skal holde l\xc3\xb8ftet n\xc3\xa5r de ler av ham idet han vender seg mot d\xc3\xb8ren. Han har imidlertid gjort slik for \xc3\xa5 stenge den. Det bryter ut et slagsm\xc3\xa5l som ender med at de de tre Gatlinguttene blir sl\xc3\xa5tt bevisstl\xc3\xb8s. S\xc3\xa5 forklarer han at selv om hans far bad ham om \xc3\xa5 unng\xc3\xa5 tr\xc3\xb8bbel, h\xc3\xa5per han at faren (som sp\xc3\xb8kelse) forst\xc3\xa5r at en iblant m\xc3\xa5 sl\xc3\xa5ss fordi en er mann.\n_START_SECTION_\nTV-film\n_START_PARAGRAPH_\nSangen inspirerte i 1981 til en TV-film med samme navn som utspiller seg i Georgia under den andre verdenskrig. I filmen medvirker Kenny Rogers selv som pastor Matt Spencer (historiefortelleren), Fredric Lehne som hans fetter Tommy Spencer og Largo Woodruff som Becky. I filmen finnes ogs\xc3\xa5 figurer som ikke blir nevnt i sangen, som Car-Wash (Noble Willingham), Violet (Ana Alicia) og Lem Gatlin, faren til Gatlinguttene (br\xc3\xb8drene Jimmy, Paul og Luke).\n_START_SECTION_\nKontroverser omkring Gatlinguttene\n_START_PARAGRAPH_\nDet har blitt p\xc3\xa5st\xc3\xa5tt at Gatlin Boys refererer til virkelighetenes br\xc3\xb8drene Gatlin. I The Billboard Book of Number One Country Singles' hevder imidlertid Rogers at han ikke inns\xc3\xa5 sammenhengen, og hvis han hadde gjort det, ville han bedt om at navnet ble endret. Larry Gatlin gav ogs\xc3\xa5 sangen god kritikk (\xc2\xabIt's a good song\xc2\xbb, \xc2\xabDet er en god sang\xc2\xbb)._NEWLINE_I 1980 reiste de med Kenny Rogers p\xc3\xa5 turn\xc3\xa9 og stod for backingvokalene p\xc3\xa5 hans single Buried Treasure i 1981.\n_START_SECTION_\nNorsk versjon\n_START_PARAGRAPH_\nJohn Norman har skrevet en norsk tekst. Den norske tittelen er \xc2\xabFeigest i byen\xc2\xbb. Norman har spilt inn sangen. Den ble utgitt p\xc3\xa5 LP-platen Farvel Marie (Sonet SLP\xc2\xa01470) i 1981."